31-årige Simon er opvokset 10 kilometer fra ’verdens bedste idé’: Nu skaber han fremtidens energiløsninger

**Simon Bech Shimizu, der bor med sin familie i Holstebro, har været projektleder for byggeriet af verdens første dynamiske Power-to-Ammonia-anlæg i den nordvestjyske by Ramme.**

Skrevet af Asbjørn Højris Schmidt

Billeder taget af Mads Krabbe, Skovgaard Energy

- Det er ikke verdens største anlæg, men det er nok verdens bedste idé, der bliver til virkelighed.

Klima-, energi- og forsyningsminister, Lars Aagaard, er bare én ud af mange, der har givet verdens første dynamiske Power-to-X-anlæg i den nordvestjyske by Ramme positive ord med på vejen.

Ordene var en del af den tale, ministeren holdt ved verdensnyhedens åbningsreception den sidste uge af august foran små 200 inviterede gæster.

Dagen efter var det alle andre interesserede, der kunne opleve fremtiden. Den chance greb omkring 1.800 borgere. ”Det her er jo en verdenssensation. Det er fantastisk,” fortalte en af deltagerne Arne Larsen til TV MIDTVEST. (link: https://www.tvmidtvest.dk/lemvig/anlaeg-med-saerlig-funktion-fik-folk-til-at-stroemme-til-aabent-hus)

Bag anlægget står Skovgaard Energy, kloge hoveder, klimavenlige visioner, globale giganter i Vestas og Topsoe samt den 31-årige bygningskonstruktør Simon Bech Shimizu.

**’Det er så kæmpestort’**

Han er opvokset kun 10 kilometer fra anlægget i Ramme, har kørt på crosser på de selv samme marker og bor nu i Holstebro med sin kone og to, snart tre, børn. Som projektudvikler i Skovgaard Energy er han stolt af virksomhedens Power-to-X-milepæl.

- Det er så kæmpestort, at det kan være svært at sætte ord på. Det handler både om at gøre noget ved klimakrisen, samtidig med at vi udvikler videre på vores energinet og fremtid for at være førende inden for vedvarende energi. Det handler om omstilling og udvikling, siger han.

Han er især stolt af åbent hus-arrangementet, fordi mødet med borgerne er så uhyre vigtigt, når man som energivirksomhed opsætter vindmøller, solcelleparker og nu også Power-to-X-anlæg i borgernes nabolag.

- Det, der er mest imponerende, er den positivitet og nysgerrighed, som borgerne mødte op med. Der kan godt være en lidt negativ snak om vedvarende energi og omstilling i lokalområdet, men borgerne, der mødte op, prøvede virkelig at forstå det. Det er vigtigt for os.

**Verdens første af sin slags**

Det, borgerne har prøvet (og måske stadig prøver) at forstå, er Power-to-X-teknologien. Altså strøm, der bliver lavet om til en anden form, X’et, som fx kan være brint eller i Ramme-tilfældet, grøn ammoniak.

Så vidt, så godt.

I Ramme kommer strømmen fra områdets 87.000 solcellepaneler og seks vindmøller, og da anlægget er dynamisk – som det første i verden – følger produktionen af ammoniak energiproduktionen fra solcellerne og vindmøllerne.

Det betyder, at når det blæser meget, eller solen skinner kraftigt, så kan overskudsstrømmen, vi ikke har behov for i elnettet, bruges til at producere grøn ammoniak. Det er en fordel, fordi det er nemt både at lagre og flytte, og så kan det bruges til blandt andet grønt gødning og i større skala også grønt brændstof til skibe.

**Bygger vindmøller og ikke læhegn**

Selvom det er en verdensnyhed, er anlægget i Ramme blot Skovgaard Energys kravlegård. Her lærer Lemvig-virksomheden, hvordan omkostningerne kan sænkes og størrelsen skaleres, så det for alvor kan gå løs i industriel skala, når brintrøret til Energy Hub Holstebro (link: https://www.holstebro.dk/energyhubholstebro) ved Idomlund kommer på plads.

Og det er sådan, de gør i Skovgaard Energy. De ser muligheder, hvor andre ser tomme marker. De bygger vindmøller – bogstaveligt talt – og ikke læhegn, når forandringens vinde blæser. Det mærker Simon Bech Shimizu hver eneste gang, han møder ind på kontoret på havnen i Lemvig.

- Det skinner virkelig igennem, at vi er en fantastisk og kompetent flok, der alle har en form for drivkraft. Vi vil noget med det, vi laver, og vi gør det, vi siger. Vi kigger på muligheder i stedet for puklerne på vejen. Dem kan vi tage os af bagefter, siger han.

Den mentalitet er heller ikke gået ubemærket hen. For Kim Hedegaard, der er CEO for Power-to-X i Topsoe, en af Skovgaard Energys gode samarbejdspartnere på Ramme-anlægget, har bestemt øje for, at det er i Nordvestjylland og hos Skovgaard Energy, det sker.

- I København taler de meget om Power-to-X, men vi skal åbenbart helt til Nordvestjylland, hvis vi skal derhen, hvor de faktisk gør noget ved det, sagde han ved åbningsreceptionen.

**Bor midt i et energiknudepunkt**

Simon Bech Shimizu og hans kollegaer hos Skovgaard Energy gør noget ved det. Hans rolle ved Ramme-anlægget har som projektleder været at opføre byggeriet omkring teknikken og have dialogen med de tekniske folk om behov, plads og strukturer.

Den erfaring har han fra byggebranchen, hvor han har kørt rundt i hele Jylland og på Sjælland. Men at kunne være en del af den unikke energirejse tæt på sit hjem i Holstebro og midt i knudepunktet af fremtidens energiløsninger, giver ham så meget. Både arbejdsmæssigt og privat.

- Jeg har svært ved at se, at jeg kunne bo et meget bedre sted i forhold til at spille en rolle i løsningerne på fremtidens energiudfordringer. Det er et sindssygt spændende område at være en del af nu og i fremtiden, siger han.

- Holstebro har betydet meget for mig i både min barndom og ungdom. Nu har den alt, hvad jeg har behov for som familiefar. Der er en balance i, at der er alt det, vi skal bruge, og så er der en tydelig udvikling. Vi har så store drivkræfter herude.

Én af drivkræfterne er Skovgaard Energy og verdens bedste idé, Power-to-Ammonia-anlægget i Ramme. Men i bedste Skovgaard Energy-stil stopper udviklingen ikke her. Virksomheden arbejder videre for at udfolde potentialet i den grønne omstilling, hvor næste stop er Energy Hub Holstebro og virksomhedens klimaparker.